**Kategooria: Parim kodanikuühendus 2024**

Auhinnaga tunnustatakse vähemalt 2 aastat tegutsenud seltsingut, mittetulundusühingut või sihtasutust, kes on 2024. aastal silma paistnud kohaliku elu edendamisega, ellu kutsunud kohalikke inimesi kaasavaid üritusi ja muid kogukonda elavdavaid ning abistavaid projekte, on koostööaldis teiste ühenduste, ettevõtjate ja omavalitsusega on tuntud ja hea mainega kohalike elanike seas.

**Nominendid on:**

1. **Mittetulundusühing Jõgeva MC**

Pikaajalised ülemaailmse mootorratturite kokkutuleku korraldajad Kuremaa mõisapargis ja tänu nende eestvedamisele paigaldati eelmisel aastal Jõgeva linna piirile mootorrattaskulptuur.

1. **Seltsing Kanarbik**

On aktiivne Kääpa külas piirkonna eakatele mõeldud kokkusaamiste ja koolituste korraldaja. Nende motoks on – Ära ole üksi kodus, tule, ole ja naudi seltskonda!

1. **Tapiku Külade Selts**

Selts on järjekindel ürituste korraldaja ja kohaliku elu eestvedaja. Nende üritused lähevad korda mitte ainult Tapiku kandi inimestele, vaid on tuntud ka laiemalt. Tapiku rahvas on ehe näide, kuidas omaalgatus ja aktiivsed inimesed löövad külaelu lausa õitsele.

1. **Mittetulundusühing Kuningamäe Spordiklubi**Klubi on silma paistnud oma pühendunud tööga kohaliku spordielu ja tervislike eluviiside edendamisel. Klubi tegevus ei ole olnud oluline vaid sportlike tulemuste saavutamisel, vaid ka kogukonnatunde loomisel ja üksteise toetamisel.
2. **Jõgevamaa Kodukandi Ühendus**   
   Ei vaja pikemat tutvustamist, sest on pikaajaline kohaliku elu edendaja Jõgeva maakonnas. Seda tegusat aastat iseloomustavad Põltsamaa valla 8 kogukonna kriisikavade koostamine ja koolitused, Avatud külaväravad Voorel, õppereisid kogukonnatöö kogemuste omandamiseks nii Eestimaal kui ka kaugemal.
3. **MTÜ Kuningamäe KK (Kardirada)**Kuningamäe Kardikeskus on piirkonnas tuntud ja motohuviliste seas hinnatud vaba aja veetmise paik. Kardirajal tegutseb juba perekond Kallasmaade kolmas põlvkond ning järjepidevalt on nad arendanud ja täiendanud nii kardirada kui ka kogu kompleksi, nii et seal saab korraldada tasemel võistlusi kui ka kogukond aega veeta.
4. **Sadala Külade Selts**Sel aastal 20. juubelit tähistanud selts on tuntud kohalikule kogukonnale sündmuste ja tegevuste pakkumisel, kultuurielu korraldamisel ja mitmete uute ja edukate projektide elluviimisel. Seltsi haldab ka kohaliku kogukondliku tegevuse keskpunkti - Sadala Rahvamaja.
5. **MTÜ Põltsamaa Võrkpalliklubi**On tugevalt toetanud võrkpalli arengut Põltsamaa vallas ja Jõgevamaal. Klubi lõi võimaluse Põltsamaa noortel osaleda võrkpalli meistrivõistluste Esiliigas ja algatas projekti naiskonna osalemiseks Rahvaliigas. Kohalikud võrkpalliharrastajad said tänu klubile osaleda 8 suvevolle etapil Põltsamaa vallas.
6. **Pikknurme Küla Selts**  
   Uue hoo ja hingamise saanud selts on jõudnud mõne aastaga aktiviseerida kohalikku külaelu, arendada jõudsalt kohalikku külaplatsi, teist aastat läbi viia käsitsi heinaniitmise üritust ja korraldada teisi kogukonnategevusi.
7. **Ulvi Naiste Ühendus**  
   On sel aastal olnud tubli projektide kirjutaja ning saanud toetust Ulvi koolimaja renoveerimiseks kohalikuks kogukonnakeskuseks . Nad on kogunud enda ümber ärksamaid inimesi ja paistavad silma oma väikese küla elu edendamisega. Ulvi külal oli sel aastal ka 340. esmamainimise aastapäev.
8. **Tammispää Külaselts**Selts tähistas koos külarahavaga sel aastal Tammispää küla 425. sünnipäeva. Külaplatsil said kokku praegused ja endised külaelanikud, sõbrad ning külalised. Külapäev oli meeleolukas ja rahvarohke ning selliseid ühistegevusi korraldab Tammispää külaselts teisigi.

**Parim kodanikuühendus 2024 on Piilsi Külade Selts**

2024. aasta on olnud seltsile väga tegus ja tulemusrikas. Toimusid traditsioonilised Piilsi küla üritused: Piilsi Jaanik erinevate konkurssidega; hõimupäevade matk; kuulus Õunafestival, Mustvee valla 7.aastapäeva matk koostöös vallavavalitsuse ja teiste lähikonna küladega ja kogukonnaga koos meisterdati valmis külakiik. Selts renoveerib ka Piilsi koolimaja kogukonna kooskäimiskohaks. Kohaliku ümbruskonnas on tavaks öelda- „Me ei suuda enam jälgida, mida kõike Piilsi külade selts teeb“.

**Kategooria: Parim kodanikuühenduste projekt 2024**

Auhinnaga tunnustatakse kodanikuühenduse ellu viidud projekti või sündmust, rajatud või uuendatud objekti, teenust vms, mis viimase aasta jooksul nähtavalt esile tõusis, oli uuenduslik, originaalne, vajalik organisatsioonile, kogukonnale ning maakonnale.

**Nominendid on:**

1. **Pajusi Rahvamaja välilava rajamine -** MTÜ Pajusi Teatri, Pajusi Külaseltsi ja Põltsamaa valla koostöös said korda Pajusi mõisa südames olnud "kolevaremed", mille asemel on nüüd ilus turvaline välilava, mida on võimalik kasutada nii välikontsertide, välikohviku, suveteatri kui ka muude kultuurisündmuste jaoks
2. **Jõgevamaa toidupärandi ülevaateraamat „Luisest kiisakalast koheva munavõini”**Raamat toob lugejateni 19 sajandi lõpu ja 20. sajandi alguse toiduidentiteedi rännaku risti ja põiki läbi Jõgevamaa. Erinevaid teemasid täiendavad toiduretseptid ning lugejatele pakutakse toredat äratundmist või oma kodukandi söömistavade avastamist. Raamatu väljaandmist toetas LEADER-meetme ühisprojekt „Jõgevamaa toidupärandi tutvustamine”, mille partneriteks on Jõgevamaa Koostöökoda, Eesti Rahva Muuseum ja Paduvere Talumuuseumi Selts.
3. **Adavere ja Lustivere rahvatantsurühmade ühine juubelipidu**  
   Adavere naisrühm „Addafer“ ja Lustivere vanaemade rühm „Meie Küla Naised“ tähistasid Lustiveres ühise peoga mõlema naisrahvatantsurühma juubeleid. Adavere Mõisa Seltsi ja Lustivere külaseltsi koostöös korraldatud suurele peol osalesid erinevate põlvkondade tantsijad ja kogukonna liikmed. Kohalikud kogukonnaseltsid tõestasid, et on olulised kohaliku kultuuripärandi hoidjad ja edasikandjad.
4. **Torma- Avinurme kandi rahvariiete näitus "Oma tehtud, oma kantud".**MTÜ Avinurme Ajavakk ja Avinurme Kultuuri ja Hariduse Seltsi Nurmetuled ühisprojekt tutvustab Avinurme piirkonna rahvariideid ja koostatakse ka kataloog näitusel olnud rahvariidekomplektidest. Näitust, mis on oluline Avinurme ja Torma pärandiloos saab vaadata detsembrikuus Avinurme Kultuurimajas.
5. **Uued lipumastid Avinurme piirkonna juubeliküladesse**   
   Avinurme Külavanemate Koja projekt, mille toel paigaldati Avinurme piirkonnas oma esmamainimise juubelit tähistavatesse küladesse uued lipumastid ja külade juubelipäevadel heisati masti Avinurme kirikus õnnistatud sini-must-valged lipud.
6. **Külakiige valmistamise talgud Piilsis**  
   Piilsi Külade Seltsi ja MTÜ Avinurme Ajavakk ühise õpitoa käigus valmis Piilsi külaplatsile traditsiooniline suur külakiik. Kiige meisterdamisel tuletati meelde vanu traditsioonilisi puutööoskusi ja kiige valmistamise tehnoloogiat. Ühiselt ehitatud kiik liitis kogukonda ja tuletas meelde olulisi pärandkultuuri oskusi.
7. **Rahvatantsupäev" Iga tee algab kodulävelt"**  
   Palamuse muuseumi trepilaval toimus juunikuus rahvatantsupäev" Iga tee algab kodulävelt". Korraldajateks MTÜ LOOK ja projektijuht Liisi Tegelmann. Osales kokku 10 rahvatantsutruppi Jõgevamaalt ja naabermaakondadest. Õhtul toimus lisaks simman ansambliga "Tuulebant".
8. **Puurmanisse ohutu supluskoha rajamine**  
   MTÜ Puurmani Priitahtlik Päästeseltsi ja Puurmani rahvamaja koostööprojektiga rajati kogukonnale turvaline supluskoht Pedja jõe Ülejõe poolsele kaldale. Rannaalale rajati paadisild infotahvli ja veeohutusvahenditega ning koostöös Puurmani rahvamajaga on planeeritud muuta rannaala atraktiivsemaks paigaldades sinna nõuetele vastavad liumäed, kiiged, ronimispuud ja rannavõrkpalli väljak.
9. **Eesti Seeniorispordi ja Spordiveteranide Liidu 57. spordimängud Jõgeval**  
   Kahel päeval augustikuus võistlesid Jõgeva valla spordibaasides üheksal spordialal ca 750 Eesti veteransportlast ja see oli suurim kompleksspordivõistlus, mis sel sajandil Jõgevamaal korraldatud. Mängud on suurepärane näide sellest, kuidas liikumine ja sport toovad inimesi kokku ning pakuvad rõõmu ja inspiratsiooni igas vanuses osalejatele. Mängude peakorraldaja oli Jõgevamaa Spordiliit Kalju koostöös Jõgevamaa Spordiveteranide Klubi, Jõgeva spordikeskuse, Eesti Seeniorispordi ja Spordiveteranide Liidu ja Jõgeva vallaga.
10. **Projekt "Seeniortöö arendamine"**  
    Jõgevamaa Koostöökoja ühisprojekt Valga- ja Võrumaa Leader-tegevusrühmadega võimaldas neljal Jõgevamaa inimesel omandada seeniortöö mikrokraad ja kõik 4 lõpetanut panustavad täna aktiivselt meie piirkonna vanemaealistega tegelevate organisatsioonide töösse.
11. **Rahvalik etendus–" Et olla…"**  
    Sadala Kõlakoja platsil toimunud etendus-lavastusega väärtustati maakondlike tantsupidude toimumist ja jätkumist. Lavastus andis hea võimaluse kolme valla rahvatantsijatel, rahvamuusikutel, puhkpillimängijatel koos külalis-rühmadega korraldada rahvalik tantsupidu, kus kokku osales 370 isetegevuslast. Etenduse tõid rahvani Sadala Külade Selts, Sadala Külade Teatri näitetrupp ja kohalik kogukond.
12. **Avatud Külaväravad Voorel**  
    Jõgevamaa Kodukandi Ühenduse abiga Voore külas esmakordselt ellu viidud projekti. Sel päeval said Voore külalised osa laatadest, kodukohvikutest, kontsertidest. Avatud külaväravad elavdasid piirkonna elu ning aitasid kaasa ühtsustunde tekkimisele. Sündmuse korraldamisse oli kaasatud kohalikud elanikud ja ettevõtted, Voore Põhikool, raamatukogu, seltsimaja, kohalik kauplus, Mustvee vallavalitsus ja paljud teised.
13. **Pannkoogihommikud Lustivere peredele**  
    Lustivere Külaseltsi uute noorte liikmete eestvedamisel alustati Lustiveres uut sündmuste sarja. Kord kuus toimub peredele pannkoogihommik, kus lauldakse, mängitakse, meisterdatakse, joonistatakse, vaadatakse multikaid ja loomulikult süüakse värskelt küpsetatud pannkooke. Pannkoogihommikute meeskonda veab Kairi Purret ja abiks on palju teiste noorte perede emasid-isasid.

**Parim kodanikuühenduste projekt 2024 on „Gospel missa" kontserttuur**

Muusikalise ühisprojekti raames ühendati kolme erineva koori ning puhkpilliorkestri jõud ning toodi kuulajateni Jacob de Haan’i „The Gospel Mass“. Projekti eestvedajaks oli Põltsamaa Linnaorkestri dirigent Urmas Mägi, kaasa lõid Põltsamaa koguduse segakoor, Jõgeva Kammerkoor ning Märjamaa segakoor Ceres . Suurejoonelised kontserdid pakkusid elamust kuulajatele, tutvustasid koori- ja puhkpillimuusikat ning lõid ühtsust ja muusikalist sidet Põltsamaa, Jõgeva ja Märjamaa kogukondade vahel. Kontserdid toimusid nii Jõgevamaa kolmes kultuurimajas kui ka Märjamaal.

**Kategooria Väärt algatus 2024**

Auhinnaga tunnustatakse eraisikut või eraisikute gruppi, ettevõtjat, kohalikku omavalitsust, asutust/organisatsiooni või selle töötajat, kes on: algatanud ja ellu viinud kohalikule kogukonnale või laiemale piirkonnale uue ja olulise tähtsusega sündmuse; rajanud või korrastanud vabatahtlikult kogukonnale olulise objekti; muul moel kaasa aidanud avatud ja kaasava kodanikuühiskonna toimimisele Jõgevamaal.   
**Nominendid on:**

1. **Kääpa taaskasutuslaat**   
   Laada korraldajad Astra Mäerand ja Piia Norring soovivad kogukonnas innustada inimesi taaskasutama, vähem tarbima ja elama keskkonnasäästlikumalt.
2. **Põltsamaa tippude vallutamise sari**  
   Selles sarjas võisteldakse Põltsamaa Lossitorni ja Kuningamäe vallutamises: lossitorni minnakse joostes, Kuningamägi vallutatakse nii joostes, rattaga kui ka suusatades. Üritus koondab kogukonna liikmed pakkudes neile võimalust avastada kodukoha kauneid paiku, veeta aktiivselt vaba aega ja tunda end osana kogukonnast. Sarja korraldavad: Kuningamäe Spordiklubi, Põltsamaa loss, SA Põltsamaa Sport ja Põltsamaa Jalgrattaklubi.
3. **KapsaFest Palamusel**  
   Palamuse O. Lutsu Kihelkonnamuuseumi algatatud „Kapsafest“ on inspireeritud Lutsu legendaarsest näidendist “Kapsapea”. Festival pakkus terveks päevaks erinevaid kapsaga seotus tegevusi ja elamusi. Näiteks sai osaleda kapsaküpsetiste konkursil, vaadelda "kapsaks" loetud raamatuid, osa võtta kapsa teemalistest võistlustest ja mälumängust; degusteerida kapsaveini jne.
4. **Palamuse Naisseltsi tegevuse taaselustamine - Marika Merusk**  
   Marika on Palamusel taaselustanud ja uuesti pildile toonud Palamuse Naisseltsi tegemised ja liitnud sellega eakate klubi „Paunvere“. Seltsidel on tegutsemiseks uued ruumid, Marika algatusel toimuvad koolitused ja loengud, erinevad käsitööalased tegevused. Seda kõike on Marika teinud oma vabast ajast ja heast tahtest olles nii kogukonna hea eestvedaja.
5. **Digiside põlvkondade vahel: muna õpetab kana**   
   Munalt Kanale on Jõgevamaa Gümnaasiumi noorte algatus ja suurepärane näide kogukonnapõhisest õppimisest ja koostööst erinevate põlvkondade vahel. Noored õpetavad vanemaealisi kiiresti muutuvas digiajastus kasulikke oskusi omandama ning pakuvad tuge nutiseadmete kasutamisel. Munalt Kanale on teinud koolitusi Põltsamaa, Mustvee, Jõgeva ja Kääpa küla eakatele. Noored on lõpetanud ka Tallinna Ülikooli kursuse "Digimentor kogukonnas".
6. **Jõgeva raamatukogu vaikusekabiin VAIKE**  
   Vaikusekabiin on kaasaegne ja innovaatiline lahendus, mis toetab inimeste vajadusi rahu ja privaatsuse järele. Kiire elutempo ja pideva info ülekülluse keskel on vaikusest saanud luksus, mida paljud hindavad, kuid millele sageli napib ligipääsu. Jõgeva linnaraamatukogus paiknev vaikusekabiin on ideaalne koht neile, kes vajavad mingil hetkel vaikset ja häirimatut keskkonda.
7. **Põltsamaa Miniteatripäevad**  
   Põltsamaa Ühisgümnaasiumi noored koostöös Põltsamaa kultuurikeskusega elustasid kunagised koolinoorte miniteatripäevad ja tõid festivali Põltsamaale. Festival möödus väga edukalt ning loodetavasti on alguse saanud uus vahva traditsioon, mis toob üle Eesti kokku noori teatrihuvilisi Põltsamaale ja Jõgevamaale. Festivali peakorraldajate rollis olid Põltsamaa Ühisgümnaasiumi noored.
8. **MTÜ Pajusi Vabatahtliku Päästeseltsi noortering**  
   Pajusi vabatahtlikud päästjad tõstavad oma kodukoha noorte teadlikkust turvalisusest ja kriisideks valmisolekust ning korraldavad neile kohapeal päästealast huviringi.
9. **Avinurme Tünnilaada lilledekoratsioonide taaskasutus**  
   Igal aastal peale tünnilaata kingib MTÜ Avinurme Tünnilaada juhatus laada laval ja mujal alevikus laada dekoreerimiseks mõeldud lilled Avinurme kultuurikeskusele lilleamplite täitmiseks. Sel aastal jätkus lilli ka Avinurme bussijaama platsile ning lillekastid kaunistasid Avinurmet hilissügiseni.
10. **Põltsamaa Noortekeskus PÕNK uus ärkamine**   
    PÕNK ehk palju õnnelikke noori koos - on Põltsamaa noortekeskuse uus moto. Keskus on alustanud uue hooga põnevate tegevuste ja projektidega noortele, olles kohalike noorte elu eestvedajaks Põltsamaal.
11. **Põltsamaa valla kaasav eelarve**

Hästi läbimõeldud ja kõiki valla piirkondi arvestav toetussüsteem tänu millele on saadud valla eri piirkondades ellu viia nii mitmeidki tänuväärseid ja kogukonnale olulisi projekte.

**Väärt algatus 2024 on Jõgeva Majandusühistu kohaliku elu edendamise stipendium**

Jõgeva Majandusühistu loodud stipendiumifondiga on loodud toetussüsteem piirkonna elu edendamiseks ja kogukondlike algatuste toetamiseks. Lisaks kultuurile ja spordile toetatakse ka teisi kogukonnale või piirkonnale olulisi tegevusi ja sündmusi. Toetust võivad küsida kõik soovijad. Stipendiumi jagamiseks on välja töötatud vastav statuut ning igas kvartalis eraldatakse toetusteks 3000 - 5000 eurot. Esimese stipendiumi rahad on juba jagatud ja järgmine võimalus toetust küsida on juba detsembrikuus.